**P R E D N A C R T**

Na osnovu člana 54. stav 2. Zakona o porezu na dodatu vrijednost (''Službeni glasnik BiH'', br. 9/05, 35/05, 100/08, 33/17, 46/23, 80/23 i 20/25), člana 15. Zakona o Upravi za indirektno oporezivanje (''Službeni glasnik BiH'', broj 89/05) i člana 61. stav 2. Zakona o upravi ("Službeni glasnik BiH'', br. 32/02, 102/09 i 72/17), direktor Uprave za indirektno oporezivanje donosi

**INSTRUKCIJU**

**O POVRATU POREZA NA DODATU VRIJEDNOST**

**STRANIM DRŽAVLJANIMA**

**GLAVA I - OPŠTE ODREDBE**

Član 1.

(Predmet)

Ovom instrukcijom propisuju se uslovi i način povrata poreza na dodatu vrijednost (u daljem tekstu: PDV) stranom državljaninu na nekorišćena dobra koja kupi u Bosni i Hercegovini i iznese izvan Bosne i Hercegovine.

Član 2.

(Upotreba izraza u muškom ili ženskom rodu)

Riječi koje su radi preglednosti u ovoj instrukciji navedeni u jednom rodu bez diskriminacije odnose se i na muški i na ženski rod.

Član 3.

(Pravni osnov)

Povrat PDV-a stranim državljanima regulisan je:

1. odredbama člana 54. Zakona o porezu na dodatu vrijednost ("Službeni glasnik BiH", br. 9/05, 35/05, 100/08, 33/17, 46/23, 80/23 i 20/25) i
2. odredbama čl. 96. do 105. Pravilnika o primjeni Zakona o porezu na dodatu vrijednost (''Službeni glasnik BiH“, br. 93/05, 21/06, 60/06, 06/07, 100/07, 35/08, 65/10, 85/17, 44/20, 47/22, 87/22, 62/23 i 25/25).

Član 4.

(Definicije)

U smislu ove instrukcije pojedini izrazi imaju sljedeće značenje:

1. **''strani državljanin''**, koji ostvaruje pravo na povrat PDV-a, je fizičko lice koje ima stalno mjesto prebivališta izvan Bosne i Hercegovine,
2. **''račun''** znači poreska faktura ili blagajnički račun, koji sadrži sve elemente propisane Zakonom o porezu na dodatu vrijednost i Pravilnikom o primjeni Zakona o porezu na dodatu vrijednost,
3. **''putna isprava''** je pasoš, lična karta ili drugi dokument koji Bosna i Hercegovina priznaje kao ličnu identifikacionu ispravu,
4. **obrazac ''PDV-SL-2"** je obrazac zahtjeva za povrat PDV-a stranim državljanima, koji je propisan Pravilnikom o izmjenama i dopunama Pravilnika o primjeni Zakona o porezu na dodatu vrijednost (''Službeni glasnik BiH“, broj 25/25),
5. **''UIO''** je Uprava za indirektno oporezivanje,
6. **''carinski organ''** je organizaciona jedinica Sektora za carine UIO uspostavljena na graničnom prelazu, kojoj strani državljanin, radi povrata PDV-a, prilikom napuštanja carinskog područja Bosne i Hercegovine, daje na uvid nekorišćena kupljena dobra koja iznosi sa sobom, original račune i original popunjeni obrazac “PDV-SL-2”.

Član 5.

(Pravo na povrat PDV-a)

Strani državljanin ima pravo na povrat PDV-a na nekorišćena dobra kupljena u Bosni i Hercegovini za nekomercijalne svrhe na koja je plaćen PDV, a koja, u okviru putničkog prometa, prema carinskim propisima u ličnom prtljagu iznosi sa sobom izvan carnskog područja Bosne i Hercegovine.

Član 6.

(Izuzeće od prava na povrat PDV-a)

Pravo na povrat PDV-a iz člana 5. ove instrukcije ne odnosi se na iznesena mineralna ulja (petrolej, dizel-gorivo, ulje za loženje, ekstra lako i lako specijalno, motorni benzin-bezolovni, motorni benzin), alkohol i alkoholna pića i prerađevine od duvana.

**GLAVA II - POSTUPAK I USLOVI ZA POVRAT PDV-a**

Član 7.

(Zahtjev za povrat PDV-a)

1. Postupak za ostvarivanje prava na povrat PDV-a strani državljanin pokreće podnošenjem zahtjeva za povrat PDV-a.
2. Zahtjev za povrat PDV-a podnosi se na obrascu "PDV-SL-2", koji je propisan Pravilnikom o izmjenama i dopunama Pravilnika o primjeni Zakona o porezu na dodatu vrijednost (''Službeni glasnik BiH“, broj 25/25).
3. Obrazac "PDV-SL-2" popunjava obveznik-prodavac, na zahtjev stranog državljanina u tri primjerka, od kojih original i jednu kopiju prodavac uručuje stranom državljaninu, a drugu kopiju zadržava u svojoj dokumentaciji.
4. Prodavac svojim potpisom i pečatom ovjerava obrazac "PDV-SL-2".

Član 8.

(Obaveze stranog državljanina)

1. Strani državljanin obavezan je prodavcu platiti ukupnu vrijednost isporučenih dobara, sa obračunatim PDV-om, i za potrebe povrata PDV-a dati podatke o stalnom mjestu prebivališta, kako su naznačeni u putnoj ispravi.
2. Strani državljanin, koji ostvaruje pravo na povrat PDV-a, obavezan je, pri napuštanju carinskog područja Bosne i Hercegovine, dati carinskom organu na izlaznom graničnom prelazu na uvid nekorišćena kupljena dobra, original račune navedene u obrascu "PDV-SL-2" i popunjen obrazac "PDV-SL-2" u orginalu.

Član 9.

(Uslovi za povrat PDV-a)

1. Carinski organ, prije ovjere obrasca "PDV-SL-2", dužan je za svaki obrazac "PDV-SL-2" koji strani državljanin daje na uvid prilikom napuštanja carinskog područija Bosne i Hercegovine dodijeliti jedinstveni evidencioni broj, upisati ga u odgovarajuću rubriku obrasca "PDV-SL-2" i evidentirati u informacionom sistemu UIO.
2. Nakon obavljenih radnji iz stava (1) ovog člana, carinski organ utvrđuje da li su ispunjeni sljedeći uslovi:
3. da su podaci iz putne isprave istovjetni sa podacima iz obrasca "PDV-SL-2",
4. da su dobra data na uvid istovjetna sa dobrima navedenim u obrascu "PDV-SL-2" i na priloženim računima, kao i da ta dobra nisu korišćena,
5. da je ukupna vrijednost dobara sa PDV-om iskazana na obrascu "PDV-SL-2", na koja strani državljanin ima pravo na povrat PDV-a, veća od 200 konvertibilnih maraka,
6. da se dobra iznose prije isteka roka od tri mjeseca od dana isporuke (kupovine) u Bosni i Hercegovini i
7. da je original obrazac "PDV-SL-2" ovjerio i potpisao prodavac.

Član 10.

(Ovjera obrasca "PDV-SL-2" kada su ispunjeni uslovi)

1. Ako su ispunjeni svi uslovi iz člana 9. stav (2) ove instrukcije, carinski organ ovjerava obrazac "PDV-SL-2" potpisom i pečatom u donjem lijevom uglu, te u isti upisuje datum iznošenja dobara iz carinskog područja Bosne i Hercegovine.
2. Ako obrazac "PDV-SL-2", pored dobara na koja strani državljanin ima pravo na povrat PDV-a, sadrži i dobra iz člana 6. ove instrukcije na koja nema pravo na povrat PDV-a, u tom slučaju carinski organ ovjerava obrazac "PDV-SL-2", na način naveden u stavu (1) ovog člana, samo ako je ukupna vrijednost dobara sa PDV-om iskazana na obrascu "PDV-SL-2", na koja strani državljanin ima pravo na povrat PDV-a, veća od 200 konvertibilnih maraka i utvrdi da su ispunjeni i drugi uslovi iz člana 9. stav (2) ove instrukcije.

Član 11.

(Posljedice neispunjavanja uslova za povrat PDV-a)

1. U slučaju da carinski organ utvrdi da nisu ispunjeni uslovi za povrat PDV-a, ovjerava obrazac "PDV-SL-2" potpisom i pečatom u donjem desnom uglu, a strani državljanin u tom slučaju ne može ostvariti pravo na povrat PDV-a plaćenog pri nabavci dobara u Bosni i Hercegovini.

1. U slučaju iz stava (1) ovog člana, carinski organ, na obrascu "PDV-SL-2" (ispod ovjere ili na poleđini obrasca u nedostatku prostora), sažeto i jasno navodi razloge zbog kojih strani državljanin ne ispunjava uslove za povrat PDV-a, uz ovjeru tog navoda potpisom i službenim pečatom.

Član 12.

(Postupanje carinskog organa sa ovjerenim obrascima "PDV-SL-2")

1. Original račune i ovjeren obrazac "PDV-SL-2" carinski organ vraća stranom državljaninu.
2. Carinski organ, za službene potrebe, zadržava kopiju obrasca "PDV-SL-2" i kopiju računa.

Član 13.

(Evidencija UIO o ovjerenim obrascima "PDV-SL-2")

1. Carinski organ vodi posebnu elektronsku evidenciju o svim ovjerenim obrascima ''PDV-SL-2'', u okviru informacionog sistema UIO namijenjenog za tu svrhu.
2. Pod svim ovjerenim obrascima ''PDV-SL-2'' podrazumijevaju se svi obrasci ''PDV-SL-2'' koje su strani državljani dali na uvid carinskom organu prilikom iznošenja kupljenih dobara iz carinskog područja Bosne i Hercegovine, bez obzira na to da li je carinski organ utvrdio da strani državljanin ispunjava ili ne ispunjava uslove za povrat PDV-a.
3. Evidencija iz stava (1) ovog člana sadrži:
4. redni broj,
5. ime i prezime stranog državljanina,
6. stalno mjesto i država prebivališta stranog državljanina,
7. jedinstveni evidencioni broj zahtjeva (obrasca ''PDV-SL-2''),
8. datum ovjere zahtjeva,
9. broj računa navedenog u obrascu ''PDV-SL-2'',
10. datum računa navedenog u obrascu ''PDV-SL-2'',
11. vrijednost dobara sa iskazanim PDV-om, na koja strani državljanin ima pravo povrata PDV-a,
12. trgovački naziv dobara,
13. registarska oznaka vozila,
14. PDV broj prodavca,
15. razlog odbijanja zahtjeva,
16. datum istupa iz carinskog područja Bosne i Hercegovine.
17. Jedinstveni evidencioni broj obrasca ''PDV-SL-2'' iz stava (3) tačka d) ovog člana automatski kreira informacioni sistem UIO, u momentu unošenja u sistem podataka iz stava (3) ovog člana od strane carinskog organa.

Član 14.

(Rok za podnošenje obrasca ''PDV-SL-2" prodavcu)

Stranom državljaninu ili podnosiocu zahtjeva vrši se povrat PDV-a ako, u roku od tri mjeseca od dana izdavanja računa, dostavi original obrazac "PDV-SL-2", koji je ovjeren od strane carinskog organa, prodavcu od kojeg su kupljena dobra.

Član 15.

(Dostavljanje obrasca ''PDV-SL-2" poštom)

Ako se ovjereni obrazac "PDV-SL-2" dostavlja poštom, strani državljanin ili podnosilac zahtjeva dostavlja prodavcu broj računa u banci na koji će se izvršiti povrat plaćenog PDV-a.

Član 16.

(Povrat uplaćenog iznosa PDV-a)

Na osnovu ovjerenog originala obrasca "PDV-SL-2'', prodavac, kada provjeri da li podneseni zahtjev ispunjava uslove za povrat PDV-a za dobra na koja strani državljanin ima pravo na povrat PDV-a, vrši povrat plaćenog PDV-a stranom državljaninu ili podnosiocu zahtjeva.

Član 17.

(Valuta u kojoj se vrši povrat PDV-a)

Povrat PDV-a vrši se u konvertibilnim markama, gotovinskom isplatom ili uplatom na račun u banci koju navede strani državljanin ili podnosilac zahtjeva.

Član 18.

(Rok za isplatu PDV-a)

Ako se isplata vrši u gotovini prodavac je obavezan da izvrši povrat PDV-a odmah, a ako se doznačava na račun stranog državljanina ili podnosioca zahtjeva onda u roku od 30 dana od dana prijema zahtjeva.

Član 19.

(Dokaz o prijemu vraćenog iznosa PDV-a)

Strani državljanin ili podnosilac zahtjeva potpisom na ovjerenom originalu obrasca "PDV-SL-2" potvrđuje prijem vraćenog iznosa PDV-a u gotovom novcu.

**GLAVA III - PRAVA I OBAVEZE PRODAVCA**

Član 20.

(Pravo na umanjenje izlaznog PDV-a)

1. Ovjereni original obrasca "PDV-SL-2" s potpisom stranog državljanina, odnosno podnosioca zahtjeva, o prijemu vraćenog PDV-a u gotovini ili s nalogom za prenos sredstava po osnovu povrata PDV-a, služe prodavcu kao dokaz za umanjenje iznosa izlaznog PDV-a.
2. Prodavac odnosno poreski obveznik umanjuje iznos izlaznog PDV-a za iznos PDV-a vraćenog stranom državljaninu ili podnosiocu zahtjeva samo za dobra na koja strani državljanin ima pravo na povrat PDV-a i to u poreskom periodu u kojem je izvršen povrat (vidjeti član 10. stav (2)).
3. U slučaju da carinski organ odbije ovjeru obrasca "PDV-SL-2" u donjem desnom uglu, čime strani državljanin nije ostvario pravo na povrat PDV-a plaćenog pri kupovini dobara u Bosni i Hercegovini, prodavac nema pravo na umanjenje izlaznog PDV-a.

Član 21.

(Evidencija prodavca o obrascima "PDV-SL-2")

1. Prodavac je obavezan voditi posebnu elektronsku evidenciju o izdatim obrascima ''PDV-SL-2'' i o povratu PDV-a stranim državljanima za dobra na koja strani državljanin ima pravo na povrat PDV-a.
2. Evidencija iz stava (1) ovog člana sadrži sljedeće podatke:
3. jedinstveni evidencioni broj obrasca ''PDV-SL-2'', dodijeljen od UIO,
4. broj putne isprave stranog državljanina,
5. broj računa navedenih u obrascu ''PDV-SL-2'',
6. datum računa navedenih u obrascu ''PDV-SL-2'',
7. iznos naknade za isporučena dobra bez PDV-a,
8. iznos PDV-a sadržanog u naknadi za isporučena dobra,
9. datum prijema ovjerenog originala obrasca ''PDV-SL-2'',
10. iznos PDV-a koji je vraćen na ime povrata PDV-a,
11. datum povrata PDV-a.
12. Podatke o izvršenim povratima po osnovu obrasca ''PDV-SL-2'', za dobra na koja strani državljanin ima pravo na povrat PDV-a, za određeni poreski period prodavac je dužan evidentirati zbirno ili pojedinačno kao sastavni dio svojih evidencija o isporukama (eLisporuke) u poreskom periodu u kojem izvrši povrat PDV-a stranom državljaninu ili podnosiocu zahtjeva, sa oznakom tipa dokumenta prema Tehničkom uputstvu za podnošenje knjigovodstvenih evidencija elektronskim putem. Ako obveznik-prodavac evidentiranje vrši zbirno, dužan je obezbijediti elektronski pregled pojedinačnih povrata PDV-a po osnovu obrasca ''PDV-SL-2''.
13. Jedinstveni evidencioni broj obrasca ''PDV-SL-2'' služi kao osnov za unos podataka u evidenciju iz stava (3) ovog člana.

**GLAVA IV - ZAVRŠNE ODREDBE**

Član 22.

(Prestanak važenja)

Danom stupanja na snagu ove instrukcije prestaje važiti Instrukcija o povratu poreza na dodatu vrijednost stranim državljanima ("Službeni glasnik BiH", br. 1/07 i 82/15).

Član 23.

(Stupanje na snagu)

Ova instrukcija stupa na snagu 06. avgusta 2025. godine i objavljuje se u "Službenom glasniku BiH".

**D I R E K T O R**

Broj: 01-02-2-1373- \_\_\_\_\_\_ /25

Banja Luka, \_\_\_\_\_ 2025. godine **Dr. Zoran Tegeltija**

**O b r a z l o ž e n j e**

**uz Instrukciju o povratu poreza na dodatu vrijednost stranim državljanima**

**Pravni osnov i razlozi za donošenje**

Pravni osnov i nadležnost Uprave za indirektno oporezivanje za donošenje Instrukcije o povratu poreza na dodatu vrijednost stranim državljanima proizilazi iz člana 54. stav 2. Zakona o porezu na dodatu vrijednost (''Službeni glasnik BiH'', br. 9/05, 35/05, 100/08, 33/17, 46/23, 80/23 i 20/25), člana 15. Zakona o Upravi za indirektno oporezivanje (''Službeni glasnik BiH'', broj 89/05) i člana 61. stav 2. Zakona o upravi (''Službeni glasnik BiH'', br. 32/02, 102/09 i 72/17).

Instrukcijom o povratu poreza na dodatu vrijednost stranim državljanima ("Službeni glasnik BiH", br. 1/07 i 82/15) propisani su uslovi i način povrata poreza na dodatu vrijednost stranim državljanima koji iznose dobra kupljena u Bosni i Hercegovini na koja je plaćen porez na dodatu vrijednost, izvan carinskog područja Bosne i Hercegovine.

Pravilnikom o izmjenama i dopunama Pravilnika o primjeni Zakona o porezu na dodatu vrijednost (''Službeni glasnik BiH'', broj 25/25), između ostalog, izvršene su odgovarajuće izmjene i dopune odredbi Pravilnika o primjeni Zakona o porezu na dodatu vrijednost (''Službeni glasnik BiH“, br. 93/05, 21/06, 60/06, 06/07, 100/07, 35/08, 65/10, 85/17, 44/20, 47/22, 87/22 i 62/23), kojima je uređeno poglavlje ''Povrat PDV-a stranim državljanima''.

Stoga je neophodno uskladiti važeću Instrukciju o povratu poreza na dodatu vrijednost stranim državljanima sa Pravilnikom o izmjenama i dopunama Pravilnika o primjeni Zakona o porezu na dodatu vrijednost (''Službeni glasnik BiH'', broj 25/25).

Međutim, obzirom da, obim potrebnih izmjena i dopuna važeće Instrukcije o povratu poreza na dodatu vrijednost stranim državljanima, radi usklađivanja sa Pravilnikom o izmjenama i dopunama Pravilnika o primjeni Zakona o porezu na dodatu vrijednost (''Službeni glasnik BiH'', broj 25/25), obuhvata više od jedne trećine navedene važeće instrukcije, to je, shodno članu 46. stav (3) Jedinstvenih pravila za izradu pravnih propisa u institucijama Bosne i Hercegovine (''Službeni glasnik BiH'', br. 11/05, 58/14, 60/14, 50/17, 70/17 i 10/21), bilo potrebno izraditi novu instrukciju.

Članom 46. stav (3) navedenih Jedinstvenih pravila je propisano da je potrebno pristupiti donošenju novog propisa, ako je više od polovine članova važećeg propisa već izmijenjeno, odnosno dopunjeno ili se predlaže izmjena, odnosno dopuna jedne trećine propisa.

Iz iznijetog, pripremljen je prednacrt nove Instrukcije o povratu poreza na dodatu vrijednost stranim državljanima, usklađene sa:

* odredbama člana 54. Zakona o porezu na dodatu vrijednost ("Službeni glasnik BiH", br. 9/05, 35/05, 100/08, 33/17, 46/23, 80/23 i 20/25),
* odredbama čl. 96. do 105. Pravilnika o primjeni Zakona o porezu na dodatu vrijednost (''Službeni glasnik BiH“, br. 93/05, 21/06, 60/06, 06/07, 100/07, 35/08, 65/10, 85/17, 44/20, 47/22, 87/22, 62/23 i 25/25) i
* Jedinstvenim pravilima za izradu pravnih propisa u institucijama Bosne i Hercegovine.

Banja Luka, 10.07.2025. godine UPRAVA ZA INDIREKTNO OPOREZIVANJE